CELEX: 32020D0152
Language: hu
Date: 2020-02-03 00:00:00
Title: A Bizottság (EU) 2020/152 végrehajtási határozata (2020. február 3.) a klotianidin vagy imidakloprid hatóanyagot tartalmazó, a Brassica napus esetében a Phyllotreta spp. vagy a Psylliodes spp. ellen használt növényvédő szerekre vonatkozó, az 1107/2009/EK rendelet 53. cikkének (1) bekezdése szerinti engedélyek Románia általi ismételt megadásának megtiltásáról (az értesítés a C(2020) 458. számú dokumentummal történt) (Csak a román nyelvű szöveg hiteles) (EGT-vonatkozású szöveg)

5.2.2020   
               
               
                  HU
               
               
                  Az Európai Unió Hivatalos Lapja
               
               
                  L 33/16
               
            
         A BIZOTTSÁG (EU) 2020/152 VÉGREHAJTÁSI HATÁROZATA
         (2020. február 3.)
         a klotianidin vagy imidakloprid hatóanyagot tartalmazó, a Brassica napus esetében a Phyllotreta spp. vagy a Psylliodes spp. ellen használt növényvédő szerekre vonatkozó, az 1107/2009/EK rendelet 53. cikkének (1) bekezdése szerinti engedélyek Románia általi ismételt megadásának megtiltásáról
         
            
               (az értesítés a C(2020) 458. számú dokumentummal történt)
            
         
         (Csak a román nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 53. cikke (3) bekezdésének a) pontjára,
         mivel:
         
                     (1)
                  
                  
                     A 485/2013/EU bizottsági végrehajtási rendelet (2) módosította a neonikotinoidok osztályába tartozó tiametoxam, klotianidin és imidakloprid hatóanyag jóváhagyási feltételeit. Az említett rendelet 2. cikke az üvegházakban használt vetőmagok kivételével megtiltotta az ezeket a hatóanyagokat tartalmazó növényvédő szerekkel kezelt bizonyos növények vetőmagjainak értékesítését és használatát. A tagállamoknak ennek megfelelően módosítaniuk kellett vagy vissza kellett vonniuk az e hatóanyagokat tartalmazó növényvédő szerekre kiadott engedélyeket.
                  
               
                     (2)
                  
                  
                     2014. február 28. óta Románia az 1107/2009/EK rendelet 53. cikkének (1) bekezdésében meghatározott, szükséghelyzetekre vonatkozó eltérés alapján több ízben adott a vetőmagok ezen hatóanyagokat tartalmazó növényvédő szerekkel való kezelésére, illetve az ezeket a hatóanyagokat tartalmazó növényvédő szerekkel kezelt vetőmagok értékesítésére és használatára vonatkozó szükséghelyzeti engedélyt. Ezekről a szükséghelyzeti engedélyekről megfelelően értesítették a Bizottságot és a többi tagállamot.
                  
               
                     (3)
                  
                  
                     2017. március 20-án Románia négy, 2017. február 1-jétől 2017. május 16-ig hatályos, az imidakloprid (NUPRID AL 600 FS és Seedoprid 600 FS), a tiametoxam (Cruiser 350 FS) és a klotianidin (PONCHO 600 FS) hatóanyagot tartalmazó, mind a Helianthus annuus, mind pedig a Zea mays esetében az Agriotes spp. és a Tanymecus dilaticollis elleni használatra szolgáló növényvédő szerekre vonatkozó szükséghelyzeti engedély megadásáról értesítette a Bizottságot. 2017. szeptember 13-án Románia két, 2017. július 21-től 2017. október 16-ig hatályos, az imidakloprid (NUPRID AL 600 FS) és a klotianidin (MODESTO 480 FS) hatóanyagot tartalmazó, a Brassica napus esetében a Phyllotreta spp. és a Psylliodes spp. elleni használatra szolgáló növényvédő szerekre vonatkozó szükséghelyzeti engedély megadásáról értesítette a Bizottságot.
                  
               
                     (4)
                  
                  
                     2017. szeptember 15-én a Bizottság az 1107/2009/EK rendelet 53. cikkének (2) bekezdésével összhangban felkérte az Európai Élelmiszerbiztonsági Hatóságot (a továbbiakban: Hatóság), hogy az 1107/2009/EK rendelet 53. cikkének (1) bekezdésében rögzített, szükséghelyzeti engedélyekre vonatkozó feltételek fényében értékelje a több tagállam, köztük Románia által a klotianidin, az imidakloprid és a tiametoxam hatóanyagot tartalmazó növényvédő szerekre vonatkozóan kiadott, a 485/2013/EU végrehajtási rendelet szerinti felhasználások tekintetében már nem jóváhagyott engedélyeket.
                  
               
                     (5)
                  
                  
                     Románia 2018. május 18-án ismételten a klotianidin és az imidakloprid hatóanyagot tartalmazó, a Brassica napus var. napobrassica esetében a Phyllotreta spp. és a Psylliodes spp. elleni használatra szolgáló MODESTO 480 FS és NUPRID AL 600 FS növényvédő szerek tekintetében kiadott, a vetőmagok kezelésére és a kezelt vetőmagok használatára kiterjedő szükséghelyzeti engedélyekről értesítette a Bizottságot.
                  
               
                     (6)
                  
                  
                     A szóban forgó három hatóanyag tekintetében az (EU) 2018/783 (3), az (EU) 2018/784 (4) és az (EU) 2018/785 (5) bizottsági végrehajtási rendelet megerősítette a 485/2013/EU végrehajtási rendeletben rögzített korlátozásokat. Ezek a rendeletek további korlátozásokat állapítottak meg az imidakloprid, a klotianidin és a tiametoxam hatóanyagot tartalmazó növényvédő szerek használata tekintetében, és kizárólag állandó üvegházakban alkalmazott rovarölő szerként, illetve kizárólag állandó üvegházakban történő felhasználásra szánt vetőmagok kezelésére való használatuk engedélyezését tették lehetővé. Előírták továbbá, hogy az így kapott növénykultúráknak egész életciklusuk alatt állandó üvegházakban kell maradniuk.
                  
               
                     (7)
                  
                  
                     A Bizottság felkérésére készített, a (4) preambulumbekezdésben említett, 2018. június 21-én közzétett, a Románia által kiadott szükséghelyzeti engedélyek hatálya alá tartozó hat növény/károsító kombinációira vonatkozó technikai jelentésében (6) a Hatóság megállapította, hogy a növény/károsító kombinációk közül három – nevezetesen a Brassica napus/Phyllotreta atra, a Brassica napus/Psylliodes chrysocephala és a Zea mays/Tanymecus dilaticollis – esetében rendelkezésre áll egy, az ugyanazon hatásmód tekintetében engedélyezett alternatív hatóanyagot tartalmazó növényvédő szer. Ugyanakkor a növényvédő szerek közül négy alkalmazási területe a Zea mays/Tanymecus dilaticollis kombináción kívül – amely esetében alternatíva áll rendelkezésre – további növény/károsító kombinációkra is kiterjed, amelyek esetében nem áll rendelkezésre alternatív hatóanyagot tartalmazó növényvédő szer, nevezetesen a következőkre: Zea mays/Agriotes spp., Helianthus annuus/Agriotes spp. és Helianthus annuus/Tanymecus dilaticollis.
                  
               
                     (8)
                  
                  
                     Ezért a Bizottság a Hatóság értékelése alapján úgy ítéli meg, hogy Románia esetében a Brassica napus/Phyllotreta spp. és a Brassica napus/Psylliodes spp. növény/károsító kombinációra alkalmazható, klotianidin hatóanyagot tartalmazó MODESTO 480 FS, illetve imidakloprid hatóanyagot tartalmazó NUPRID AL 600 FS növényvédő szer tekintetében nem teljesülnek az 1107/2009/EK rendelet 53. cikkének (1) bekezdésében meghatározott feltételek, mivel az ezekre vonatkozó szükséghelyzeti engedélyek olyan növény/károsító kombinációkra terjednek ki, amelyek vonatkozásában azonos hatásmódú alternatív hatóanyagot tartalmazó növényvédő szer került engedélyezésre. A Zea mays/Tanymecus dilaticollis kombinációra alkalmazott növényvédő szerek használata – amely szerek esetében azonos hatásmódú alternatív hatóanyagot tartalmazó növényvédő szer került engedélyezésre – olyan további, ugyanazon növényt károsító szervezetre is kiterjed, amely esetében nem áll rendelkezésre alternatív növényvédő szer, következésképpen a Bizottság úgy ítéli meg, hogy e növényvédő szerek használata a Zea mays esetében elfogadható, mivel amikor csak elkerülhető, nem szabad ösztönözni több növényvédő szer ugyanazon növény esetében különböző károsítók ellen történő használatát.
                  
               
                     (9)
                  
                  
                     Ennek megfelelően a Bizottság 2018. július 16-án kelt levelében annak megerősítésére kérte fel Romániát, hogy nem fog ismételten szükséghelyzeti engedélyt kiadni a Brassica napus/Phyllotreta spp. és a Brassica napus/Psylliodes spp. növény/károsító kombinációkra való alkalmazásra szolgáló, klotianidin hatóanyagot tartalmazó MODESTO 480 FS, illetve imidakloprid hatóanyagot tartalmazó NUPRID AL 600 FS növényvédő szer tekintetében. 2018. szeptember 18-i válaszában Románia kifejtette, hogy megítélése szerint a vonatkozó szükséghelyzeti engedélyek indokoltak.
                  
               
                     (10)
                  
                  
                     A Bizottság szükségesnek tartja annak határozatba foglalását, hogy Románia ne adhasson ki ismételten szükséghelyzeti engedélyt a klotianidin és/vagy imidakloprid hatóanyagot tartalmazó, a Brassica napus/Phyllotreta spp. vagy a Brassica napus/Psylliodes spp. növény/károsító kombinációk esetében alkalmazott növényvédő szerekre vonatkozóan.
                  
               
                     (11)
                  
                  
                     A Növények, Állatok, Élelmiszerek és Takarmányok Állandó Bizottsága nem nyilvánított véleményt az elnöke által kitűzött határidőn belül. Mivel végrehajtási jogi aktus elfogadására volt szükség, az elnök a végrehajtási aktus tervezetét további megvitatás céljából a fellebbviteli bizottság elé terjesztette. A fellebbviteli bizottság nem nyilvánított véleményt,
                  
               ELFOGADTA EZT A HATÁROZATOT:
         
            1. cikk
            Románia nem adhat ki ismételten az 1107/2009/EK rendelet 53. cikkének (1) bekezdése szerinti engedélyt a klotianidin vagy imidakloprid hatóanyagot tartalmazó, a Brassica napus esetében a Phyllotreta spp. vagy a Psylliodes spp. károsító ellen használt növényvédő szerekre vonatkozóan.
         
         
            2. cikk
            Ennek a határozatnak Románia a címzettje.
         
         
            Kelt Brüsszelben, 2020. február 3-án.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 309., 2009.11.24., 1. o.
         
         
            (2)  A Bizottság 485/2013/EU végrehajtási rendelete (2013. május 24.) az 540/2011/EU végrehajtási rendeletnek a klotianidin, a tiametoxam és az imidakloprid hatóanyag jóváhagyási feltételei, valamint az e hatóanyagokat tartalmazó növényvédő szerrel kezelt vetőmagok használatának és értékesítésének tilalma tekintetében történő módosításáról (HL L 139., 2013.5.25., 12. o.).
         
            (3)  A Bizottság (EU) 2018/783 végrehajtási rendelete (2018. május 29.) az 540/2011/EU végrehajtási rendeletnek az imidakloprid hatóanyag jóváhagyási feltételei tekintetében történő módosításáról (HL L 132., 2018.5.30., 31. o.).
         
            (4)  A Bizottság (EU) 2018/784 végrehajtási rendelete (2018. május 29.) az 540/2011/EU végrehajtási rendeletnek a klotianidin hatóanyag jóváhagyási feltételei tekintetében történő módosításáról (HL L 132., 2018.5.30., 35. o.).
         
            (5)  A Bizottság (EU) 2018/785 végrehajtási rendelete (2018. május 29.) az 540/2011/EU végrehajtási rendeletnek a tiametoxam hatóanyag jóváhagyási feltételei tekintetében történő módosításáról (HL L 132., 2018.5.30., 40. o.).
         
            (6)  EFSA Supporting Publications 2018:EN-1416.